b"\n_START_ARTICLE_\nHere\xe2\x80\x99s Lucy\n_START_PARAGRAPH_\nHere's Lucy oli yhdysvaltalainen, komedienne Lucille Ballin t\xc3\xa4hditt\xc3\xa4m\xc3\xa4 noin 30-minuuttinen tilannekomedia ja er\xc3\xa4\xc3\xa4nlainen jatko-osa Ballin aikaisemmalle sarjalle The Lucy Show. The Lucy Show puolestaan seurasi Ballin kaikkein kuuluisinta tilannekomediaa I Love Lucy, jossa h\xc3\xa4n esiintyi yhdess\xc3\xa4 silloisen aviomiehens\xc3\xa4 Desi Arnazin kanssa. Here's Lucy py\xc3\xb6ri vuosina 1968-1974 kuuden tuotantokauden ja 144 jakson verran. Sarjan tuotti Ballin ja h\xc3\xa4nen toisen aviomiehens\xc3\xa4 Gary Mortonin tuotantoyhti\xc3\xb6 Lucille Ball Productions._NEWLINE_Ball esitti Lucy Carteria, joka asui kahden lapsensa kanssa Los Angelesissa. H\xc3\xa4nen lapsiaan esittiv\xc3\xa4t h\xc3\xa4nen ja Arnazin omat lapset Lucie Arnaz ja Desi Arnaz Jr. My\xc3\xb6s muutamat n\xc3\xa4yttelij\xc3\xa4t The Lucy Show'sta jatkoivat uudessa sarjassa. Muun muassa Vivian Vance, Ballin pitk\xc3\xa4aikainen yhteisty\xc3\xb6kumppani, teki useita vierailuja sarjaan. My\xc3\xb6s useita julkkiksia n\xc3\xa4htiin mukana. Heist\xc3\xa4 tunnetuin lienee Elizabeth Taylor, joka vieraili aviomiehens\xc3\xa4 Richard Burtonin kanssa._NEWLINE_Sarja lopetettiin vuonna 1974. Ball itse halusi jo p\xc3\xa4\xc3\xa4st\xc3\xa4 muihin t\xc3\xb6ihin. My\xc3\xb6hemmin on my\xc3\xb6s tullut ilmi, ettei kanavakaan halunnut en\xc3\xa4\xc3\xa4 uusia sarjaa sen laskeneiden katsojalukujen takia."